**Gadži Gadžijev** (ven. Гаджи Гаджиев, s. 28. lokakuuta 1945) on venäläinen jalkapallovalmentaja.

Ura
---

Gadžijev aloitti valmennusuransa FK Dynamo Mahatškalassa 1973. Hän valmensi Neuvostoliiton kolmannella sarjatasolla pelannutta seuraa kahden vuoden ajan. Sen jälkeen hän oli sivussa päävalmentajan tehtävistä lähes 10 vuotta, kunnes Nefttši Baku nosti hänet päävalmentajakseen 1983. Seura pelasi Gadžijevin alaisuudessa Neuvostoliiton pääsarjassa. Vuonna 1986 hän siirtyi maan jalkapalloliiton palvelukseen toimien 1986–88 Neuvostoliiton olympiajoukkueen apulaisvalmentajana ja oli voittamassa olympiakultaa Soulissa 1988. Hän jatkoi maajoukkueuralla toimien Neuvostoliiton ja IVY:n maajoukkueiden apuvalmentajana 1990–92. Suurimmaksi saavutukseksi jäi paikka EM-kisoissa 1992, joissa IVY jäi lohkovaiheeseen.

EM-kisojen jälkeen Gadžijev jatkoi Venäjän U21-maajoukkueen apulaisvalmentajana. Yhdessä Mihail Gerškovin kanssa hän johdatti nuoret ikäluokan EM-kisojen puolivälieriin 1994. Gadžijev jätti nuorten maajoukkueen 1997 siirtyen takaisin A-maajoukkueen apuvalmentajaksi. Päävalmentajan tehtäviin hän palasi vuonna 1999 FK Anži Mahatškalan peräsimessä. Hän nosti seuran Venäjän pääsarjaan kaudeksi 2000. Debyyttikausi liigassa toi komeasti neljännen sijan ja seuraavana vuonna Anži eteni Venäjän cupin loppuotteluun, jossa hävisi FK Lokomotiv Moskovalle rangaistuspotkukilpailun jälkeen. 

Gadžijev jätti Anžin kauden 2001 jälkeen ja valmensi 2002 japanilaista Sanfrecce Hiroshimaa ilman suurempaa menestystä. Anžin valmentajaksi hän palasi kaudelle 2003 luotsaten 1. divisioonaan pudonneen seuran cupin välieriin. Nousu liigaan jäi kuitenkin haaveeksi ja Gadžijev sai jättää seuran kauden jälkeen.

Marraskuussa 2003 Gadžijevista tuli PFK Krylja Sovetov Samaran uusi päävalmentaja.  Debyyttikaudellaan hän johdatti seuran komeasti Venäjän liigassa kolmanneksi. Cupin voitto jäi jälleen haaveksi, kun FK Terek Groznyi voitti seuran finaalissa 1–0. Kahdella seuraavalla kaudella Kryljan meno ei ollut yhtä vakuuttavaa, mutta Gadžijev sai jatkaa tehtävissään. Lopulta kauden 2007 kehno alku johti potkuihin maaliskuussa. 

Heinäkuussa 2007 Gadžijevista tuli FK Saturnin uusi päävalmentaja.  Hän johdatti seuran kauden päätteeksi liigassa sijalle 5. Kausi 2008 sujui kuitenkin eurokentille päässeeltä Saturnilta vaisummin ja hän sai potkut elokuussa 2008. 

Huhtikuussa 2010 Gadžijev palasi jälleen valmennushommiin, kun FK Anži palkkasi hänet kolmannen kerran päävalmentajakseen.  Gadžijevin johdolla seura oli lopulta liigassa vasta 11:s, mutta kokenut valmentaja sai jätkää tehtävässään. Kesällä 2011 Anži hankki riveihinsä muun muassa Samuel Eto'on, ja menestyspaineet Gadžijevin hartioilla kasvoivat. Seura pelasi edelliskautta paremmin, muttei päässyt mukaan liigan kärkikahinoihin. Lopulta Gadžijev sai potkut syyskuun lopussa 2011 Anžin ollessa liigassa seitsemäntenä. 

Kesäkuussa 2012 Gadžijev palasi valmentajaksi Venäjän liigassa pelaavan FK Volga Nižni Novgorodin luotsina.  Hän erosi tehtävästään tammikuussa 2013.  Pian ilmoituksensa jälkeen hän palasi PFK Krylja Sovetov Samaran peräsimeen.  Elokuussa 2013 Gadžijev jätti Kryljan ja palasi tutun FK Anži Mahatškalan päävalmentajaksi.  Kausi sujui varsin heikosti ja lopulta Anžin kohtalona oli putoaminen liigasta. Gadžijev sai kauden jälkeen potkut. 

Vuoden 2015 alussa kokenut Gadžijev palasi valmennustehtäviin FK Amkar Permin päävalmentajana.  Hänen johdollaan Perm säilytti sarjapaikkansa Venäjän liigassa. Gadžijevin johdolla Amkar Perm taisteli Venäjän liigassa alemman keskikastin sijoituksista ja oli kahdesti perättäin liigassa sijalla 11. Heikkojen peliesitysten myötä Gadžijev erosi tehtävistään maaliskuussa 2018.

Meriitit
--------

* Venäjän cup
	+ Hopeaa (2): 2001, 2004
* Venäjän 1. divisioona: 1999
* Olympiakultaa: 1988 (apuv.)

Lähteet
-------

1. ↑  История футбольного клуба «АНЖИ» (Arkistoitu – Internet Archive)
2. 1 2 3  The profile for Gadzhi Gadzhiev
3. ↑  Gadzhiev out of Saturn's orbit
4. ↑  Новости футбольного клуба «АНЖИ» (Arkistoitu – Internet Archive)
5. ↑  Venäjän ökyseura erotti päävalmentajansa
6. ↑  В руководстве клуба произошли изменения
7. ↑  Юрий Калитвинцев - главный тренер «Волги»
8. ↑  Гаджи Гаджиев официально стал тренером "Крыльев"
9. ↑  Anzhi Makhachkala sack coach Rene Meulensteen after sixteen days in charge amid spending cut promise
10. ↑  Гаджи Гаджиев – новый главный тренер «Амкара»
11. ↑  ГАДЖИ ГАДЖИЕВ: «ТРИ ГОДА В ПЕРМИ БЫЛИ ОЧЕНЬ СОДЕРЖАТЕЛЬНЫМИ И ИНТЕРЕСНЫМИ»

Aiheesta muualla
----------------

* Kuvia tai muita tiedostoja aiheesta **Gadži Gadžijev** Wikimedia Commonsissa

|  |  |  |
| --- | --- | --- |
| Edeltäjä:**Pjotr ŠubinAleksandr RešetnjakOmari TetradzeRené Meulensteen** | **FK Anži Mahatškalan päävalmentaja**1999–200120034/2010–9/20118/2013–2014 | Seuraaja:**Leonid TkatšenkoAleksandr RešetnjakAndrei GordejevSergei Tašujev** |
|
| Edeltäjä:**Aleksandr TarhanovAndrei Kobelev** | **PFK Krylja Sovetov Samaran päävalmentaja**2004–3/20071–8/2013 | Seuraaja:**Sergei OborinAleksandr Tsygankov** |
|
| Edeltäjä:**Vladimír Weiss** | **FK Saturnin päävalmentaja**7/2007–8/2008 | Seuraaja:**Jürgen Röber** |
|
| Edeltäjä:**Dmitri Tšerišev** | **FK Volga Nižni Novgorodin päävalmentaja**2012–1/2013 | Seuraaja:**Juri Kalitvintsev** |
|
| Edeltäjä:**Slavoljub Muslin** | **FK Amkar Permin päävalmentaja**1/2015–3/2018 | Seuraaja:**Vadim Evseev** |
|